VDS sklep Pdp 1198/98
Datum: 1999-03-11T01:00:00.000+01:00
ecli: ECLI:SI:VDSS:1999:VDS.PDP.1198.98
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: umik tožbe - vročitev umika tožbe pooblaščencu tožene stranke

## Jedro

Z opustitvijo vročitve drugopisa umika tožbe pooblaščencu tožene stranke je prvostopno sodišče storilo bistveno kršitev postopka po 1. odstavku 354. člena ZPP, ker je zahtevek za povračilo stroškov vezan na rok, ki teče od prejema sporočila o umiku.

## Izrek

Pritožbi se ugodi, izpodbijani sklep se razveljavi in se zadeva vrne sodišču prve stopnje v novo sojenje.

Pritožbeni stroški so nadaljnji stroški postopka.

## Obrazložitev

Z izpodbijanim sklepom je prvostopno sodišče ugotovilo, da je tožnica dne 17.9.1996 umaknila tožbo v tej zadevi. Ker tožena stranka v 15-dnevnem roku o umiku ni nasprotovala, je vzelo umik tožbe na znaje in postopek ustavilo.

Zoper gornji sklep se pritožuje pooblaščenec tožene stranke formalno iz vseh pritožbenih razlogov in predlaga njegovo razveljavitev in vrnitev zadeve sodišču prve stopnje v novo sojenje. Pri tem zatrjuje, da ni bil obveščen o tožničinem umiku tožbe in zato tudi ni mogel pravočasno uveljavljati povrnitve stroškov postopka. Pri pritožbi je pooblaščenec vztrajal tudi potem, ko se je tožnica v odgovoru na pritožbo sklicevala na predhodno vročitev umika toženi stranki.

Pritožba je utemeljena.

Kadar ima stranka v postopku pred sodiščem pooblaščenca, se vročajo pisanja njemu (1. odst. 138. člena ZPP). Ker se je tožena stranka po vložitvi tožbe v tem primeru že spustila v pravdo, je bil tožničin umik tožbe pogojen s soglasjem tožene stranke po predhodni seznanitvi le-te z umikom (2. odst. 193. člena ZPP). Ker v tem primeru prvostopno sodišče drugopisa umika tožbe ni vročilo pooblaščencu toženke, se šteje, da le-ta o umiku ni bila pravilno obveščena. Ker je v skladu z določbo 7. odst. 194. člena ZPP zahtevek za povračilo stroškov vezan na rok, ki teče od prejema sporočila o umiku, je z opustitvijo vročitve drugopisa umika pooblaščencu tožene stranke prvostopno sodišče storilo bistveno kršitev postopka iz 1. odst. 354. člena ZPP.

Glede na navedeno je bilo potrebno na pritožbo tožene stranke v skladu z določili 1. odst. 369. člena ZPP izpodbijani sklep razveljaviti in zadevo vrniti sodišču prve stopnje, da bo v ponovljenem postopku odpravilo navedeno napako. Ob zaključku postopka bo sodišče odločalo tudi o s strani tožene stranke priglašenih pritožbenih stroških.